ประมวลข่าวทั่วไทยประจำวันที่  2  สิงหาคม 2561
ประมวลข่าวทั่วไทยประจำวันที่  2  สิงหาคม 2561  
  การเมือง/มั่นคง 
 รองนายกรัฐมนตรี ชี้กฎหมายเปิดช่องให้ กกต. ชุดเก่า คัดเลือกผู้ตรวจการเลือกตั้งได้    
 นายวิษณุ เครืองาม    รองนายกรัฐมนตรี กล่าวถึงกรณการคัดเลือกผู้ตรวจการเลือกตั้ง ทั้ง 77 จังหวัด ที่มีการตั้งข้อสังเกตว่า กกต.ชุดเก่าเป็นผู้เลือก แทนที่จะให้ กกต. ชุดใหม่เป็นผู้ดำเนินการว่า กฎหมายไม่ได้เขียนบังคับไว้ จึงเป็นการเปิดช่องให้ กกต. ชุดเก่าสามารถดำเนินการได้ และให้ กกต.ชุดใหม่ เข้ามาดำเนินการต่อ ชึ่งอาจจะไม่มีปัญหาก็ได้ เพราะเท่าที่ดูกลไกในการคัดเลือกก็ถือว่าเรียบร้อยดี อีกทั้งเป็นการคัดเลือกจากจังหวัดโดยตรง อย่างไรก็ตามขั้นตอนหลังจากนี้ กกต. จะส่งรายชื่อผู้ตรวจการเลือกตั้งให้กับจังหวัดต่างๆ ซึ่งหากมีเรื่องร้องเรียนก็สามารถคัดเลือกใหม่ได้

 รองนายกรัฐมนตรี กล่าวด้วยว่า กรณีที่มีการมองว่านักการเมืองในท้องถิ่นอาจจะซื้อตัวผู้ตรวจการเลือกตั้งนั้น ตนเองไม่ทราบรายละเอียด
   รมว.มหาดไทย ระบุ ยังมีหลายพื้นที่ประสบกับสถานการณ์น้ำท่วมโดยเฉพาะบริเวณพื้นที่น้ำริมแม่น้ำโขง 
พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงสถานการณ์น้ำในขณะนี้ หลายพื้นที่ประสบปัญหาน้ำท่วมจากปริมาณน้ำที่สูง และฝนที่ยังตกลงมาอย่างต่อเนื่อง ว่า โดยเฉพาะบริเวณริมฝั่งแม่น้ำโขง กำลังประสบปัญหาปริมาณน้ำที่ขึ้นสูง ทำให้หลายจังหวัดที่มีพื้นที่ติดกับบริเวณดังกล่าวมีน้ำเอ่อท่วมสูงขึ้นมา ส่วนพื้นที่อื่นๆ ที่มีน้ำท่วมขังจากฝนที่ตกลงมา กำลังเร่งระบายน้ำออกจากพื้นที่ อย่างไรก็ตาม ขณะนี้อยู่ในขั้นตอนของการเฝ้าระวัง รวมถึงแจ้งเตือนประชาชน ให้ติดตามและเฝ้าระวังสถานการณ์ เนื่องจากยังมีฝนที่ตกลงมาอย่างต่อเนื่อง  
 พลเอก ฉัตรชัย สั่งการติดตามสถานการณ์น้ำในทุกเขื่อนอย่างใกล้ชิด หลังปริมาณเพิ่มขึ้น   
 พลเอก ฉัตรชัย สาริกัลยะ รองนายกรัฐมนตรี กล่าวถึง สถานการณ์น้ำในเขื่อนประเทศที่มีระดับเพิ่มสูงขึ้นว่า ได้สั่งการให้มีการบริหารจัดการน้ำและเตรียมการระบายน้ำอย่างใกล้ชิด ซึ่งเตรียมการล่วงหน้ามา 1 เดือนแล้ว แต่สาเหตุที่หลายเขื่อนมีปริมาณน้ำเพิ่มสูงขึ้นผิดปกตินั้น เกิดจากพายุที่เข้ามาในช่วงระยะเวลาสั้นๆ และในวันเดียวน้ำก็เพิ่มขึ้นอย่างรวดเร็ว จึงได้สั่งการให้หน่วยงานที่เกี่ยวข้องเร่งระบายน้ำในสัปดาห์นี้ ทั้งนี้ได้กำชับให้สำนักงานทรัพยากรน้ำแห่งชาติ หรือ สทนช. และทุกเขื่อน ตรวจสอบเรื่องการระบายน้ำให้มากขึ้นและรักษาระดับให้อยู่ในมาตรฐาน พร้อมมอบหมายให้กรมชลประทานลงพื้นที่ไปตรวจสอบการกักเก็บและระบายน้ำของเขื่อนขนาดใหญ่และขนาดกลาง ส่วนเขื่อนขนาดเล็กให้ท้องถิ่นตรวจสอบความมั่นคงของเขื่อนโดยเริ่มดำเนินการแล้วตั้งแต่เมื่อวานนี้
 ส่วนในวันที่ 5 สิงหาคม ที่คาดการณ์ว่าจะมีพายุลูกใหม่เข้ามาในประเทศไทยนั้น สทนช. จะบูรณาการร่วมกับหน่วยงานที่เกี่ยวข้องและติดตามสถานการณ์อย่างใกล้ชิดจากกรมอุตุนิยมวิทยาโดยใช้ข้อมูลจากศูนย์อัจฉริยะน้ำของกรมชลประทานเป็นข้อมูลหลัก ขณะเดียวกันสถานการณ์ในบางพื้นที่เริ่มดีขึ้นแล้วโดยจะมีการรายงานผลการระบายน้ำมาที่ตนเองทุกวัน อย่างไรก็ตามได้เน้นย้ำกับเจ้าหน้าที่ว่าการระบายน้ำ ต้องระมัดระวังเรื่องผลกระทบต่อบ้านเรือนและพื้นที่การเกษตรของประชาชน ดังนั้นจังหวัดต้องแจ้งให้ประชาชนรับทราบว่าจะมีการระบายน้ำและระดับน้ำจะเพิ่มสูงขึ้นเท่าไหร่ด้วยตัวเลขที่ชัดเจน เพื่อให้ประชาชนเข้าใจได้ง่ายขึ้นและสามารถเตรียมการได้ทันท่วงที ส่วนในพื้นที่กรุงเทพมหานครจะวิเคราะห์สถานการณ์น้ำจากภาคเหนือเป็นหลัก 
  รัฐมนตรีว่าการกระทรวงแรงงาน หาแนวทางแก้ไขปัญหาการขาดแคลนแรงงานประมงกว่า 50,000 คน  
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังประชุมคณะอนุกรรมการประสานงานการจัดการปัญหาแรงงานต่างด้าวและการค้ามนุษย์ด้านแรงงาน (อกนร.) โดยมีหน่วยงานที่เกี่ยวข้องเข้าร่วมประชุม อาทิ กระทรวงมหาดไทย กระทรวงสาธารณสุข กระทรวงการต่างประเทศ สำนักงานตำรวจแห่งชาติ สำนักงานตรวจคนเข้าเมือง สภาหอการค้าแห่งประเทศไทย และสภาอุตสาหกรรมแห่งประเทศไทย ที่อาคารกระทรวงแรงงาน ว่า จากการประชุมได้มีการหารือถึงการขาดแคลนแรงงานประมง ทราบว่าผู้ประกอบการประมงต้องการใช้แรงงานจำนวน 100,000 คน ซึ่งปัจจุบันมีแรงงานประมงที่ขึ้นทะเบียนถูกต้องแล้ว 60,000 คน ยังขาดแคลนอีกประมาณ 50,000 คน ซึ่งในจำนวน 60,000 คนที่เป็นแรงงานประมงถูกกฎหมายและใบอนุญาตทำงานจะครบกำหนดในวันที่ 30 กันยายน 2561 รัฐบาลจะผ่อนปรนขยายเวลาอนุญาตให้ทำงานออกไปอีก 2 ปี จำนวน 11,000 คน ส่วนที่เหลือประมาณ 40,000 คน จึงขอให้ผู้ประกอบการประมงแจ้งความต้องการแรงงานประมงตั้งแต่บัดนี้ไปจนถึงวันที่ 15 สิงหาคม 2561 ที่สำนักงานจัดหางานจังหวัด 22 จังหวัดชายทะเล โดยกระทรวงแรงงานจะรวบรวมยอดความต้องการแรงงานประมงเพื่อนำไปเจรจากับประเทศต้นทางแรงงานต่างด้าวสัญชาติเมียนมา กัมพูชา ลาว และเวียดนาม เพื่อขอนำเข้าแรงงานตาม MOU ทั้งนี้ ค่าใช้จ่ายในการนำเข้าแรงงานประมงตาม MOU ผู้ประกอบการรับภาระค่าใช้จ่ายได้หากไม่เกิน 10,000 บาท 
 ด้านนายมงคล สุขเจริญ คณา ประธานสมาคมประมงแห่งประเทศไทย หนึ่งในคณะอนุกรรมการ อกนร. กล่าวว่า ผู้ประกอบการประมงกำลังประสบปัญหาขาดแคลนแรงงานประมง เนื่องจากการนำเข้าแรงงานต่างด้าวตาม MOU ประเทศต้นทางแรงงานต่างด้าว 3 สัญชาติ รวมทั้งเวียดนาม ไม่ส่งแรงงานประมงมาทำงานในประเทศไทย ซึ่งรัฐมนตรีว่าการกระทรวงแรงงานรับจะดำเนินการนำเข้าแรงงานให้ได้ โดยให้ผู้ประกอบการแจ้งความต้องการแรงงานประมงที่แท้จริงภายใน 15 วัน ส่วนภาระค่าใช้จ่ายการนำเข้าตาม MOU กฎหมายกำหนดไว้อยู่แล้วทั้งส่วนของนายจ้างและลูกจ้าง ซึ่งนายจ้างพร้อมจะปฏิบัติตามกฎหมายอยู่แล้ว สำหรับกรณีขอให้รัฐบาลใช้มาตรา 83 แห่งพระราชกำหนดการประมง พ.ศ.2558 เปิดขึ้นทะเบียนแรงงานต่างด้าวในกิจการประมงรอบใหม่ เพื่อแก้ไขปัญหาขาดแคลนแรงงานประมง ในเรื่องนี้ยังไม่ได้รับดำเนินการ โดยจะต้องเสนอที่ประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ (กนร.) โดยมี พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธาน เพื่อพิจารณาแนวทางที่เหมาะสมต่อไป 
เศรษฐกิจ/ท่องเที่ยว
  กระทรวงพาณิชย์ ร่วมกับหน่วยงานพันธมิตร เตรียมจัดงาน “CLMVT Forum 2018”  
 นายสกนธ์ วรัญญูวัฒนา ผู้ช่วยรัฐมนตรีประจำกระทรวงพาณิชย์ กล่าวว่า รัฐบาลไทยมีนโยบายเชิงรุกในการส่งเสริมการค้าและการลงทุนกับประเทศเพื่อนบ้าน จึงได้จัดการงาน CLMVT Forum เพื่อกระชับความสัมพันธ์ทางเศรษฐกิจ การค้าการลงทุน และการท่องเที่ยวระหว่างกัน โดยในปีนี้ได้กำหนดจัดงาน CLMVT Forum 2018 ขึ้น ในระหว่างวันที่ 16-17 สิงหาคม 2561 ที่โรงแรมเซ็นทาราแกรนด์และบางกอกคอนเวนชันเซ็นเตอร์ เซ็นทรัลเวิลด์ เพื่อส่งเสริมความเจริญก้าวหน้าร่วมกันในภูมิภาค ตลอดจนการสร้างเครือข่ายของผู้นำทางธุรกิจ ผู้ประกอบการ ผู้กำหนดนโยบาย นักวิชาการ และคนรุ่นใหม่ในภูมิภาค CLMVT ประกอบด้วย กัมพูชา ลาว เมียนมา เวียดนาม และไทย โดยได้รับเกียรติจาก พลเอก ประยุทธ์ จันทร์โอชา นายกรัฐมนตรีเป็นประธานในพิธีเปิดงานและกล่าวปาฐกถาพิเศษในหัวข้อ “CLMVT Taking-Off Through Technology” โดยมีผู้เข้าร่วมงานประกอบด้วยรัฐมนตรีด้านการค้า อุตสาหกรรม  วิทยาศาสตร์และเทคโนโลยีจากกลุ่มประเทศ CLMVT ตลอดจนผู้ประกอบการรุ่นใหม่ที่เกี่ยวข้องกับการใช้เทคโนโลยีในการค้า เศรษฐกิจใหม่ และเศรษฐกิจสร้างสรรค์ จากทั้ง 5 ประเทศ
 อย่างไรก็ตาม รัฐบาลไทยคาดหวังจากการจัดงานครั้งนี้จะนำไปสู่การสร้างดิจิทัลแพลตฟอร์มเพื่อเชื่อมโยงการค้าทั้งภายในและภายนอกภูมิภาค ช่วยพัฒนาธุรกิจการค้าออนไลน์ ตลอดจนส่งเสริมให้เศรษฐกิจของแต่ละประเทศมีความเข้มแข็งเพิ่มขึ้น 
  กฟผ. แจงระบายน้ำเขื่อนปากมูลตามมติคณะอนุกรรมการฯ ไม่ส่งผลกระทบต่อพื้นที่ท้ายน้ำ  
 นายณัฐวุฒิ แจ่มแจ้ง ผู้ช่วยผู้ว่าการโรงไฟฟ้าพลังน้ำ การไฟฟ้าฝ่ายผลิตแห่งประเทศไทย (กฟผ.) เปิดเผยถึงสถานการณ์น้ำในภาคตะวันออกเฉียงเหนือว่า ปริมาณน้ำในลำน้ำโขงมีมากกว่าทุกปี เนื่องจากฝนมาก ทำให้เกิดอุทกภัยในหลายพื้นที่ โดยเฉพาะพื้นที่ริมฝั่งโขง อำเภอโขงเจียม จังหวัดอุบลราชธานี ซึ่ง กฟผ. ยืนยันว่า อุทกภัยดังกล่าวไม่ได้มีสาเหตุมาจากการเปิดบานประตูระบายน้ำของเขื่อนปากมูล เนื่องจาก กฟผ. ได้เริ่มเปิดบานประตูระบายน้ำเมื่อวันที่ 21 กรกฎาคมที่ผ่านมา ตามมติที่ประชุมคณะอนุกรรมการบริหารจัดการน้ำเขื่อนปากมูล โดยมวลน้ำส่วนใหญ่ได้ระบายลงสู่แม่น้ำโขงในช่วงวันที่ 21 – 28 กรกฎาคม 2561 และได้ทยอยเปิดบานประตูจนสุดบานเมื่อเช้าวันที่ 29 กรกฎาคม 2561 ซึ่งภายหลังการเปิดบานประตูระบายน้ำก็ไม่ได้ส่งผลให้เกิดอุทกภัยแต่อย่างใด
 ส่วนน้ำโขงที่เอ่อล้นตลิ่งที่อำเภอโขงเจียม จังหวัดอุบลราชธานี เริ่มกระทบในวันที่ 30 กรกฎาคม และเอ่อท่วมสูงสุดในวันที่ 31 กรกฎาคม ที่ระดับน้ำ 104.43 เมตรจากระดับน้ำทะเลปานกลาง ซึ่งสูงกว่าตลิ่งประมาณ 90 เซนติเมตร และเริ่มลดลงตามอิทธิพลของน้ำจากแม่น้ำโขงตอนบน 
 โดยระดับแม่น้ำโขงที่สูงขึ้นในปีนี้เกิดจากมีปริมาณฝนตกหนักมากในพื้นที่ลุ่มน้ำโขงตอนบน และมีการระบายน้ำจากเขื่อนในประเทศจีนและสาธารณรัฐประชาธิปไตยประชาชนลาวตอนบนด้วย ซึ่ง กฟผ. ได้เร่งให้ความช่วยเหลือโดยเปิดศูนย์ประสานงานและให้ความช่วยเหลือผู้ประสบอุทกภัย ณ เขื่อนสิรินธร จังหวัดอุบลราชธานี รวมทั้งให้การสนับสนุนและประสานงานร่วมกับจังหวัดอุบลราชธานีอย่างใกล้ชิด โดยเบื้องต้นได้มอบข้าวกล่องวันละ จำนวน 900 กล่อง และน้ำดื่มวันละ จำนวน 2,400 ขวด เพื่อเป็นการบรรเทาความเดือดร้อน
 สำหรับสถานการณ์น้ำในเขื่อน กฟผ. ทั่วประเทศ ที่มีปริมาณน้ำอยู่ในเกณฑ์ปกติ แยกเป็นรายภาค ดังนี้ ภาคเหนือ เขื่อนภูมิพล มีปริมาณน้ำกักเก็บร้อยละ 57 ของความจุ สามารถรองรับน้ำได้อีก 5,849 ล้านลูกบาศก์เมตร ภาคตะวันตก เขื่อนศรีนครินทร์ มีปริมาณน้ำกักเก็บร้อยละ 86 ของความจุ สามารถรองรับน้ำได้อีก 2,536 ล้านลูกบาศก์เมตร ภาคตะวันออกเฉียงเหนือ เขื่อนห้วยกุ่ม มีปริมาณน้ำกักเก็บร้อยละ 34 ของความจุ สามารถรองรับน้ำได้อีก 13 ล้านลูกบาศก์เมตร และภาคใต้ เขื่อนรัชชประภา มีปริมาณน้ำกักเก็บร้อยละ 78 ของความจุ สามารถรองรับน้ำได้อีก 1,237 ล้านลูกบาศก์เมตร เขื่อนบางลาง มีปริมาณน้ำกักเก็บร้อยละ 58 ของความจุ สามารถรองรับน้ำได้อีก 615 ล้านลูกบาศก์เมตร 
  นายกรัฐมนตรี ย้ำอยากให้อุตสาหกรรมต้องช่วยเหลือเกษตรกรด้วย พร้อมระบุ รัฐบาลวางรากฐานและพัฒนาในทุกด้าน  
 พลเอก ประยุทธ์ จันทร์โอชา นายกรัฐมนตรี กล่าวตอนหนึ่งในการเป็นประธานในพิธีเปิดงาน Thailand Industry Expo 2018  ว่า ดำเนินการในช่วงแรกของรัฐบาล คือ การเปลี่ยนโครงสร้าง องค์กร และกฎหมาย ซึ่งต้องสานต่อเชื่อมโยงในอนาคต เพื่อให้สอดคล้องยุทธศาสตร์ชาติ และแผนแม่บทของแต่ละกระทรวง ซึ่งกระทรวงอุตสาหกรรมถือว่าเป็นหน่วยงานสำคัญในการขับเคลื่อนกลุ่มวิสาหกิจขนาดการและขนาดย่อม หรือ เอสเอ็มอี พร้อมย้ำรัฐบาลมุ่งเน้นพัฒนาทุกด้าน โดยเฉพาะด้านอุตสาหกรรมที่ต้องช่วยเหลือเกษตรกรได้ด้วย พร้อมเชิญชวนประชาชนชมรายการศาสตร์พระราชาสู่การพัฒนาอย่างยั่งยืนในพรุ่งนี้ (3 ส.ค.) เกี่ยวกับแผนปฏิรูป และยุทธศาสตร์ชาติ ว่า ประเทศจะเดินหน้าอย่างเป็นระบบอย่างไร
 นายกรัฐมนตรี ยังได้ยืนยันว่า ที่ผ่านมาไม่เคยเอื้อประโยชน์ให้ใครทั้งสิ้น และไม่เคยมีธุรกิจหรือบริษัท หากใครไปอ้างว่าตนให้ไปพบ ไม่มีแน่นอน หากมีการอ้างจริงขอให้ส่งข่าวมา และหากรัฐมนตรีคนไหนให้ไปพบจะปลดออกทันที 
   รมว.อุตสาหกรรม ขอบคุณรัฐบาลที่ให้การสนับสนุนการขับเคลื่อนอุตสาหกรรมไทยสู่อุตสาหกรรม 4.0  
 นายอุตตม สาวนายน รัฐมนตรีว่าการกระทรวงอุตสาหกรรม กล่าวในงาน Thailand Industry Expo 2018 อุตสาหกรรมไทยก้าวไกลสู่ 4.0 ไม่ทิ้งใครไว้ข้างหลัง ว่า ขอขอบคุณรัฐบาลที่ให้การสนับสนุนแนวร่วมประชารัฐส่งเสริมผู้ประกอบการให้เกิดการพัฒนาและให้อุตสาหกรรมไทยเป็นพลังเข้มแข็งในการขับเคลื่อนเศรษฐกิจของประเทศให้เติบโตยั่งยืน โดยปัจจุบันนวัตกรรมและเทคโนโลยีมีบทบาทนำไปสู่การเปลี่ยนรูปแบบการประกอบกิจการอย่างรวดเร็ว ทำให้เกิดโอกาสใหม่ๆ ในการพัฒนาและการเติบโต ดังนั้นผู้ประกอบการไทยโดยเฉพาะเอสเอ็มอี จำเป็นต้องตระหนึกถึงการเปลี่ยนแปลงของเทคโนโลยีที่เกิดขึ้น  ขณะเดียวกันอุตสาหกรรมไทยหลายภาคส่วนกำลังก้าวสู่การเปลี่ยนแปลงในอนาคต เช่น การปรับเปลี่ยนอุตสาหกรรมยานยนต์สู่การเป็นยานยนต์แห่งอนาคต การต่อยอดอุตสาหกรรมภาคเกษตรสู่อุตสาหกรรมชีวภาพ รวมถึงอุตสาหกรรมใหม่ที่อยู่ระหว่างการพัฒนาเป็น 4.0 เป็นต้น 
 ดังนั้น กระทรวงอุตสาหกรรม จึงได้จัดงาน Thailand Industry Expo 2018 จัดแสดงเครื่องมืออุตสาหกรรมที่ทันสมัย และเสริมสร้างความตระหนักให้ เอสเอ็มอี และ สตาร์ทอัพ เข้าสู่ยุค 4.0 อย่างเป็นรูปธรรม รวมถึงการสร้างความเข้าใจในกระบวนการปรับเปลี่ยนที่เหมาะสมและสอดคล้องกับเทคโนโลยี เช่น การนำเสนอกระบวนการผลิตด้วยเทคโนโลยี 4.0 ที่ได้รับการออกแบบให้ใช้งานได้จริงจากเอสเอ็มอี  และการนำเสนอนวัตกรรมในการออกแบบการผลิตเครื่องจักรและซอฟแวร์โดยเอสเอ็มอี ให้ตอบโจทย์อุตสาหกรรม 4.0 เป็นต้น

 รัฐมนตรีว่าการกระทรวงอุตสาหกรรม กล่าวด้วยว่า  การพัฒนาสู่อุตสาหกรรม 4.0 สอดรับกับแผนยุทธศาสตร์ชาติ ที่อยู่ระหว่างขับเคลื่อน เพื่อปฏิรูปเศรษฐกิจของประเทศให้ก้าวสู่ระบบเศรษฐกิจฐานมูลค่าที่อาศัยพลังนวัตกรรมและเทคโนโลยีระดับสูง และจำเป็นต้องเชื่อมโยงเข้ากับการปรับตัวของภาคอุตสาหกรรมไทย ดังนั้น กระทรวงอุตสาหกรรมจึงได้จัดทำยุทธศาสตร์การพัฒนาอุตสาหกรรม 4.0 โดยได้ดำเนินผ่านเครือข่ายประชารัฐ  
 อย่างไรก็ตาม คาดหวังว่าการจัดงานครั้งนี้ จะช่วยเพิ่มขีดความสามารถในการแข่งขันให้กับผู้ประกอบการไทย โดยเฉพาะเอสเอ็มอี และสตาร์ทอัพ ให้เกิดการพัฒนาขีดความสามารถด้านเทคโนโลยี การเพิ่มมูลค่าให้กับสินค้าอุตสาหกรรมด้วยนวตกรรมให้เกิดความเข้มแข็งและเติบโตอย่างยั่งยืนได้  โดยงานดังกล่าวจัดระหว่างวันที่ 2 - 5 สิงหาคม 2561 ณ อาคารชาเลนเจอร์ ฮอลล์ 2-3 ศูนย์แสดงสินค้าและการประชุมอิมแพ็ค เมืองทองธานี 
 ธ.ก.ส.พร้อมดำเนินมาตรการลดภาระหนี้เพิ่มสภาพคล่องให้กับเกษตรกรรายย่อยทั่วประเทศตามนโยบายรัฐ   
 นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร  กล่าวว่ามาตรการลดภาระหนี้เพิ่มสภาพคล่องให้กับเกษตรกรรายย่อยทั่วประเทศที่มีกว่า 3 ล้าน 8 แสนคน ที่คณะรัฐมนตรีมีมติเห็นชอบไปนั้น แบ่งออกเป็น 2 ส่วน คือ โครงการลดดอกเบี้ยเงินกู้ให้แก่เกษตรกรรายย่อย โดยลดลงในอัตราร้อยละ 3  ในต้นเงินกู้ส่วนที่ไม่เกิน 300,000 บาทแรก สำหรับลูกค้า ธ.ก.ส. โดยเริ่มดำเนินโครงการตั้งแต่วันที่ 1 สิงหาคม 2561 ถึงวันที่ 31 กรกฎาคม 2562 โดยลูกค้าที่เป็นหนี้กับ ธ.ก.ส. จะได้รับการลดดอกเบี้ยโดยอัตโนมัติ   สำหรับส่วนที่ 2 คือ โครงการขยายเวลาชำระหนี้เงินต้นให้แก่เกษตรกรลูกค้า ธ.ก.ส. เป็นระยะเวลา 3 ปี เริ่มตั้งแต่วันที่ 1 สิงหาคม 2561 ถึงวันที่ 31 กรกฎาคม 2564  ซึ่งเป็นโครงการตามความสมัครใจโดยต้องแสดงความประสงค์เข้าร่วมโครงการภายในวันที่ 31 ธันวาคม 2561 ซึ่งส่วนนี้ทาง ธ.ก.ส. เตรียมส่งพนักงานไปพบทำความเข้าใจกับลูกค้า ธ.ก.ส.ในการที่จะเข้าร่วมโครงการ ขณะเดียวกันเกษตรกรที่สนใจก็สามารถเข้าสอบถามรายละเอียดที่ ธ.ก.ส. สาขาใกล้บ้านได้

 นอกเหนือจากมาตรการนี้แล้ว ผู้จัดการธนาคารเพื่อการเกษตรและสหกรณ์การเกษตร  กล่าวว่า หากเกษตรกรต้องการเงินทุนเพื่อพัฒนาปรับปรุงการผลิตยังสามารถขอสินเชื่ออื่นๆ จาก ธ.ก.ส.ได้ โดย เกษตรกรที่เข้าร่วมโครงการพักชำระหนี้เงินต้น 3 ปี สามารถกู้เพิ่มเติมได้เฉพาะโครงการที่เป็นโครงการใหม่เพื่อปรับปรุงการผลิต เช่น ปรับปรุงระบบน้ำ หรือใช้เพื่อปัจจัยการผลิต ตามโครงการบัตรเกษตรสุขใจ ในร้านค้าที่กำหนดเพื่อเป็นการลดต้นทุนการผลิต 
สังคม
  รัฐบาลจัดกิจกรรม On Ground : คืนความสุขให้คนคลอง คืนสายคลองให้คนเมือง  
 พลโท สรรเสริญ แก้วกำเนิด รักษาราชการในตำแหน่งอธิบดีกรมประชาสัมพันธ์ กล่าวว่า ที่ประชุมคณะอนุกรรมการรณรงค์สร้างการรับรู้และประชาสัมพันธ์ กำหนดจัดกิจกรรม On Ground : คืนความสุขให้คนคลอง คืนสายคลองให้คนเมือง ครั้งที่ 2 ที่ชุมชนหลัง วค.จันทรเกษม เขตจตุจักร และ ครั้งที่ 3 ที่ชุมชนหลังสมาคมโรงเรียนไทย-ญี่ปุ่น เขตห้วยขวาง เพื่อสร้างความตระหนักรู้ให้แก่ประชาชนที่รุกล้ำริมคลองลาดพร้าวย้ายออกจากพื้นที่ผิดกฎหมาย หรือ เข้าร่วมโครงการพัฒนาที่อยู่อาศัยชุมชนริมคลอง หรือ โครงการบ้านประชารัฐริมคลองกับรัฐบาล ก่อนที่จะถูกดำเนินคดีตามกฎหมาย 
 รักษาราชการในตำแหน่งอธิบดีกรมประชาสัมพันธ์ กล่าวด้วยว่า การจัดกิจกรรมดังกล่าวจะเน้นพูดคุยและอธิบายให้ผู้ที่ยังไม่เข้าร่วมโครงการ มีความเข้าใจถึงการแก้ไขปัญหา และความช่วยเหลือของภาครัฐมากขึ้น ก่อนที่จะตัดสินใจเข้าร่วม โดยจะให้ผู้ที่เข้าร่วมโครงการกับภาครัฐไปบอกเล่าชีวิตความเป็นอยู่หลังจากย้ายเข้าบ้านหลังใหม่แล้ว ซึ่งกิจกรรมครั้งที่ 2 มีกำหนดจัดขึ้น วันอาทิตย์ที่ 19 สิงหาคมนี้ ซึ่งในวันที่ 15 สิงหาคม 2561 จะมีเจ้าหน้าที่พร้อมด้วยนักศึกษาไปเคาะประตูบ้านเชิญชวนประชาชนในพื้นที่เข้าร่วมกิจกรรม 
 กระทรวงเกษตรและสหกรณ์ บูรณาการ 6 หน่วยงาน หนุน MOU การพัฒนาระบบการประกันภัยพืชผลการเกษตรของประเทศไทย   
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีลงนามบันทึกความเข้าใจ เรื่องการพัฒนาระบบการประกันภัยพืชผลการเกษตรของประเทศไทย ระหว่างกรมส่งเสริมการเกษตร กระทรวงเกษตรและสหกรณ์ สถาบันวิจัยเศรษฐกิจป๋วย อึ๊งภากรณ์ ธนาคารแห่งประเทศไทย สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) สำนักงานส่งเสริมเศรษฐกิจดิจิทัล ธนาคารเพื่อการเกษตรและสหกรณ์การเกษตร และสมาคมประกันวินาศภัยไทย ณ กระทรวงเกษตรและสหกรณ์ ว่า การลงนามบันทึกความเข้าใจในโครงการวิจัยนี้ มีระยะเวลา 3 ปี และมีจุดประสงค์เพื่อให้หน่วยงานทั้ง 6 ฝ่าย ร่วมมือกันศึกษาและพัฒนาระบบการประกันภัยพืชผลการเกษตรที่เหมาะสมและครอบคลุมเกษตรกรส่วนใหญ่ทั่วประเทศไทย รวมทั้งศึกษาบทบาทที่เหมาะสมของภาครัฐในการผลักดันการพัฒนาตลาดประกันภัยพืชผลที่ยั่งยืนของประเทศ และร่วมกันนำระบบประกันภัยพืชผลทางการเกษตรที่พัฒนาไว้ไปทดลองใช้จริงในพื้นที่นำร่องกับเกษตรกร กลุ่มเกษตรกร สหกรณ์ และวิสาหกิจชุมชน ซึ่งความร่วมมือดังกล่าวจะนำมาซึ่งองค์ความรู้และงานวิจัยเพื่อเผยแพร่ต่อสาธารณะ และเพื่อนำมาปรับปรุงผลิตภัณฑ์ให้เหมาะสมในการนำไปใช้จริงในวงกว้างทั่วประเทศต่อไป
 สำหรับการลงนามในครั้งนี้จะเป็นการสร้างความมั่นใจในการประกอบอาชีพของเกษตรกร และสร้างความเชื่อมั่นในระบบประกันภัยพืชผลกรณีประสบภัยพิบัติทางธรรมชาติ ก่อนหน้านี้แม้ว่าจะมีระเบียบกระทรวงการคลังรองรับแล้วก็ตาม แต่ยังไม่ครอบคลุมความเสียหายทั้งหมด ซึ่งระบบประกันภัยพืชผลดังกล่าว ภาครัฐจะช่วยชำระเบี้ยประกันผ่านธนาคารเพื่อการเกษตรและสหกรณ์การเกษตร (ธ.ก.ส.) ร้อยละ 80 และเกษตรกรผู้เอาประกันภัยชำระเบี้ยประกัน ร้อยละ 20   
  กรมเจ้าท่า สั่งคุมเข้มมาตรฐานระดับเสียงและความเร็วของเรือโดยสารในคลองแสนแสบ  
นายจิรุตม์ วิศาลจิตร อธิบดีกรมเจ้าท่า เปิดเผยว่า กรมเจ้าท่าได้ทำการตรวจสอบเรือโดยสารในคลองแสนแสบ โดยเฉพาะแนวทางลดระดับเสียงของเรือตามแผนปฏิบัติการในระยะเร่งด่วน โดยการนำระบบท่อพักไอเสียในรถยนต์ มาปรับใช้สำหรับเรือโดยสาร รวมถึงการควบคุมความเร็วของเรือ โดยการควบคุมรอบของเครื่องยนต์ให้สัมพันธ์กับความเร็วที่กำหนดและควบคุมคันเร่งเรือให้สัมพันธ์กับรอบของเรือ การป้องกันมลภาวะทางเสียงและความเร็ว โดยติดตั้งกล้อง CCTV อัจฉริยะตรวจจับความเร็วเพิ่มเติมในจุดเฝ้าระวังและพื้นที่ควบคุมพร้อมทั้งจัดทำป้ายกำหนดระดับเสียงและความเร็วของเรือ ประจำจุดที่เหมาะสม โดยการบูรณาการเครื่องมือตรวจวัดคุณภาพเสียงจากกรมควบคุมมลพิษและกรมอนามัย การตรวจสอบความพร้อมของเครื่องยนต์ การตรวจวัดควันดำและระดับเสียง ทุกสัปดาห์ และจัดเจ้าหน้าที่ตรวจการณ์ประจำจุดเป้าหมายที่สำคัญ การติดตามเรือโดยกล้อง CCTV  ของศูนย์ปลอดภัยทางน้ำกรมเจ้าท่า พร้อมติดตั้งกล้อง CCTV แบบ FIX เพิ่มเติม
 สำหรับแผนปฏิบัติระยะยาว จะมีการศึกษาเรือต้นแบบที่ใช้นวัตกรรมที่ลดมลภาวะทางเสียงและควัน มาทดแทนเรือที่ใช้เครื่องยนต์ดีเซล เช่น เรือโดยสารขับเคลื่อนด้วยระบบไฟฟ้า รวมถึงการจัดระบบการเดินเรือให้เหมาะสมและปลอดภัย กำหนดระยะเวลาการเดินทางต้นทาง – ปลายทาง  การให้เอกชนเข้ามามีส่วนร่วมในการกำกับดูแล บริหารท่าเรือโดยสาร เพื่อดูแลสาธารณูปโภคขั้นพื้นฐาน  จัดทำมาตรฐานของเรือโดยสารและท่าเทียบเรือโดยสารและการนำเทคโนโลยีมาใช้ในการควบคุม เช่น ระบบติดตามเรือ (AIS) และระบบสื่อสาร (วิทยุ VHF)  
  รัฐบาลเตรียมเปิดศูนย์เฉพาะกิจ ติดตามสถานการณ์น้ำ 24 ชั่วโมง  ขณะเดียวกันมีการติดตามสถานการณ์น้ำใกล้ชิดตลอดเดือนสิงหาคม  
 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ  หรือ สทนช. กล่าวว่า ในวันพรุ่งนี้ 3 ส.ค.61 จะเปิดศูนย์เฉพาะกิจร่วมที่เปิดทำการ 24 ชั่วโมง เพื่อติดตามสถานการณ์และบริหารจัดการน้ำ  โดยศูนย์แห่งนี้จะรวมข้อมูลเกี่ยวกับน้ำทั้งหมดในประเทศ มีเจ้าหน้าที่จากหลายหน่วยงานเข้าร่วม  มีอำนาจในการตัดสินใจเกี่ยวกับการพร่องน้ำ และการจัดการน้ำ เพื่อไม่ให้เกิดผลกระทบกับประชาชน โดยการทำงานศูนย์นี้ จะประมวลผลเป็นข้อมูลชุดเดียวกัน ใช้กับทุกหน่วยงาน โดยอำนาจการตัดสินใจอยู่ที่ พลเอก ฉัตรชัย สาริกัลยะ รองนายกรัฐมนตรี สั่งการไปยังหน่วยงานที่เกี่ยวข้อง ซึ่งจะทำงานอย่างรวดเร็ว
 สำหรับสถานการณ์น้ำของประเทศล่าสุด อยู่ในระดับสีเหลือง หรือ เตรียมการเฝ้าระวัง เนื่องจากคาดว่าในช่วงกลางเดือนสิงหาคมนี้ จะมีพายุเข้ามายังประเทศไทยอีกลูก เบื้องต้นสิ่งที่เฝ้าระวัง แบ่งเป็นอ่างเก็บน้ำขนาดใหญ่ 11 แห่ง มีสองแห่งสถานการณ์น้ำน่าเป็นห่วง คือ อ่างเก็บน้ำอูน จ.สกลนคร และอ่างเก็บน้ำแก่งกระจาน จ.เพชรบุรี ที่มีปริมาณน้ำมากกว่า ร้อยละ 80 ของความจุ จึงมีต้องมีการพร่องน้ำตามเกณฑ์ภายใน 5 วัน พร้อมแจ้งผู้ว่าราชการจังหวัด กรมป้องกันและบรรเทาสาธารณภัย หรือ ปภ. ก่อน 3 วัน ขณะที่ อ่างเก็บน้ำขนาดกลางที่มีมากกว่า 30 แห่ง อยู่ในการดูแลของกรมชลประทาน และอ่างเก็บน้ำขนาดเล็กที่มีมากกว่า 1 พันแห่ง มอบมายให้ส่วนท้องถิ่นตรวจสอบความแข็งแรง และเฝ้าระวังปริมาณน้ำ
 นายสมเกียรติ กล่าวว่า ปริมาณน้ำในปีนี้บางพื้นที่สูงกว่า ปี 2554 ในบางแห่ง เช่น เขื่อนภูมิพล และเขื่อนสิริกิติ์ แต่ยังสามารถบริหารจัดการน้ำได้  เพราะหากมีการพร่องน้ำจะมีการประกาศล่วงหน้า  ขณะที่ปริมาณน้ำในแม่น้ำโขง คาดว่าจะทยอยเพิ่มขึ้นในพื้นที่ริมฝั่งแม่น้ำโขง บริเวณ จ.เลย หนองคาย นครพนม มุกดาหาร ดังนั้น ต้องเร่งประสานแผนการระบายน้ำจาก สปป.ลาว และจีน เพื่อเตรียมพร้อมรับมือ เนื่องจากหากทราบแผนจะเตรียมการรับมือได้ก่อน 1 สัปดาห์